Hlaudi: ‘Ek gaan nie terug skool toe nie’Hlaudi Motsoeneng. Foto: Skermskoot/eNuus-video “Oor die kwessie dat ek moet teruggaan skool toe: die antwoord is ŉ groot nee, aangesien ek alles kan doen wat ek doen. Ek kan al die mense met grade klop,” het Motsoeneng gesê. “Ek verstaan die belangrikheid van onderwys. Ek stel mense wat geleerd is aan, maar om ŉ sertifikaat te hê, maak jou nie die beste nie, dit maak net die deur vir jou oop in die organisasie.” Die SAUK het die mediakonferensie gehou nadat die parlementêre portefeuljekomitee oor kommunikasie raadslede Woensdag versoek het om te bedank, sodat ŉ ondersoek na hul bevoegdheid gedoen kan word. Krish Naidoo en Vusi Mavuso, albei raadslede, het in die parlement hul bedankings aangekondig. Motsoeneng het egter Donderdag gesê hy het nie die SAUK nodig om te oorleef nie. “Ek kan my eie maatskappy begin en helfte van die SAUK se personeel sal vir my kom werk. Al verloor ek my werk, sal ek binne vyf dae ŉ nuwe werk hê.” Sommige raadslede het stil in die ouditorium gesit terwyl Motsoeneng en prof. Mbulaheni Maguvhe, voorsitter van die SAUK-raad, mekaar spreekbeurte gegee het. Maguvhe het gesê hy sal nie bedank nie. Hy het LP’s daarvan beskuldig dat hulle die oorblywende raadslede probeer boelie en het volgehou Motsoeneng se aanstelling was wettig en korrek.